U-I-199/01, Up-371/01
Datum: 2003-11-12T00:00:00.000+01:00
ecli: ECLI:SI:USRS:2003:U.I.199.01
vrsta: zakon
zadeva: ocena ustavnosti in zakonitosti predpisov in drugih splošnih aktov															ustavna pritožba
objavljeno: Neobjavljeno | 12.11.2003
dokument: US22828
akt: Zakon o sodnih taksah (Uradni list SRS, št. 1/90 ter Uradni list RS, št. 14/91, 38/96, 20/98, 70/2000 in 93/01) (ZST), 2. odst. 27. čl.

Ustavna pritožba A. A. zoper sklep Delovnega sodišča v Mariboru, Oddelka na Ptuju, št. Pd 109/2001 z dne 4. 7. 2001
resitev: zavrženje
izrek: Pobuda za začetek postopka za oceno ustavnosti drugega odstavka 27. člena Zakona o sodnih taksah (Uradni list SRS, št. 1/90 ter Uradni list RS, št. 14/91, 38/96, 20/98, 70/2000 in 93/01) se zavrže.

Ustavna pritožba A. A. zoper sklep Delovnega sodišča v Mariboru, Oddelka na Ptuju, št. Pd 109/2001 z dne 4. 7. 2001 se zavrže.
stavek: Ker je že sodišče s pravnomočno odločbo sklenilo, da pobudnica sodne takse za tožbo ni dolžna plačati, morebitna ugoditev njeni pobudi ne bi mogla izboljšati njenega pravnega položaja. Glede na navedeno pobudnica ne izkazuje pravnega interesa, zato je Ustavno sodišče njeno pobudo zavrglo. Iz istih razlogov, tudi kot pritožnica nima več pravnega interesa za nadaljevanje postopka z ustavno pritožbo. Zato jo je Ustavno sodišče zavrglo.
odlocitev: sklep
geslo: 1.4.9.2 - Ustavno sodstvo - Postopek - Stranke - Interes.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.

1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 25, 47, 55.1, Zakon o Ustavnem sodišču [ZUstS]
datum_vloge: 2001-09-18T22:00:00.000Z
datum_odlocitve: 2003-11-11T23:00:00.000Z

# U-I-199/01

# Up-371/01

# 12.11.2003

---

## SKLEP

Ustavno sodišče je v postopku za preizkus pobude in ustavne pritožbe A. A. iz Ž., ki jo zastopa B. B., odvetnica v Z., na seji dne 12. novembra 2003

sklenilo:

Pobuda za začetek postopka za oceno ustavnosti drugega odstavka 27. člena Zakona o sodnih taksah (Uradni list SRS, št. 1/90 ter Uradni list RS, št. 14/91, 38/96, 20/98, 70/2000 in 93/01) se zavrže.

Ustavna pritožba A. A. zoper sklep Delovnega sodišča v Mariboru, Oddelka na Ptuju, št. Pd 109/2001 z dne 4. 7. 2001 se zavrže.

## OBRAZLOŽITEV

### A.

Pobudnica izpodbija določbo drugega odstavka 27. člena Zakona o sodnih taksah (v nadaljevanju ZST), po kateri je zoper odločbo o odmeri takse, ki jo sodišče izda na zahtevo stranke, dopustna posebna pritožba samo v primeru, ko se stranka ne more pritožiti zoper odločbo o glavni stvari. Pobudnica meni, da je navedena določba ZST v neskladju z določbo 25. člena Ustave, ki vsakomur zagotavlja pravico do pritožbe ali drugega pravnega sredstva tudi proti odločbam sodišč, s katerimi ta odločajo o njegovih pravicah, dolžnostih ali pravnih interesih. Pritožnica meni, da so zaradi izpodbijane določbe ZST stranke v primerih, ko zaradi poravnave ali umika tožbe v postopku ne pride do izdaje odločbe o glavni stvari, prikrajšane za pravno sredstvo.

Pobudnica utemeljuje svoj pravni interes s priloženim sklepom Delovnega sodišča v Mariboru, Oddelka na Ptuju, s katerim ji je bila odmerjena sodna taksa za tožbo v delovnem sporu. Zoper ta sklep, zoper katerega ni dopustna posebna pritožba, pobudnica vlaga tudi ustavno pritožbo, v kateri zatrjuje, da ji je bila z njim kršena pravica do pravnega sredstva iz 25. člena Ustave ter da ga je izdalo stvarno nepristojno sodišče.

### B.

V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pobudnikov pravni interes mora biti podan ves čas postopka pred Ustavnim sodiščem.

Pobudnica pravni interes utemeljuje z priloženim sklepom, s katerim ji je sodišče prve stopnje odmerilo sodno takso. Ustavno sodišče je po vpogledu v spis št. Pd 109/2001 pri Delovnem sodišču v Mariboru, Oddelku na Ptuju, ugotovilo, da je postopek, v katerem je bil izdan izpodbijani sklep, že pravnomočno končan. Sodišče prve stopnje je s sklepom št. Pd 109/2001 z dne 2. 6. 2003 zavrglo pritožničino tožbo, sklenilo, da pritožnica sama nosi svoje stroške postopka ter ji naložilo povračilo stroškov toženi stranki. Zoper ta sklep je pritožnica vložila pritožbo.

Višje delovno in socialno sodišče v Ljubljani je pritožbi delno ugodilo in spremenilo sklep sodišča prve stopnje v delu, ki se nanaša na odločitev o stroških postopka, in sicer tako, da je toženi stranki naložilo plačilo njenih stroškov ter še pobudničinih stroškov za sodno takso za tožbo. Ker je že sodišče s pravnomočno odločbo sklenilo, da pobudnica sodne takse za tožbo ni dolžna plačati, morebitna ugoditev njeni pobudi ne bi mogla izboljšati njenega pravnega položaja. Glede na navedeno pobudnica ne izkazuje pravnega interesa, zato je Ustavno sodišče njeno pobudo zavrglo.

Pobudnica poleg pobude vlaga tudi ustavno pritožbo zoper sklep, s katerim ji je sodišče odmerilo sodno takso. Iz razlogov, navedenih v prejšnji točki obrazložitve tega sklepa, tudi kot pritožnica nima več pravnega interesa za nadaljevanje postopka z ustavno pritožbo. Zato jo je Ustavno sodišče zavrglo.

### C.

Ustavno sodišče je sprejelo ta sklep na podlagi 25. člena in prvega odstavka 55. člena v zvezi s 47. členom ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.

Predsednica
 dr. Dragica Wedam Lukić